《邹一初提点三清阁》
元代·黄玠

杰哉高阁开神区，此地何必非玄都。天上玉京十二楼，飞来人间作画图。

栾栌交加虎兽伏，甍宇轩翥龙鸾舒。上方自与三境接，星光历历种白榆。

晨朝焚香礼碧落，仙风半空闻佩琚。此生尘网如可脱，愿为清歌随步虚。

作者简介：元庆元定海人，字伯成，号弁山小隐。黄震曾孙。幼励志操，不随世俗，躬行力践，以圣贤自期。隐居教授，孝养双亲。晚年乐吴兴山水，卜居弁山。卒年八十。有《弁山集》、《知非稿》等。